2013/0091 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady v prvom čítaní na účely prijatia nariadenia Európskeho parlamentu a Rady o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV

1.Súvislosti

Dátum postúpenia návrhu Európskemu parlamentu a Rade

[dokument COM(2013) 173 final – 2013/0091 COD] 27. 3. 2013 Dátum stanoviska Európskeho hospodárskeho a sociálneho výboru: neuvádza sa Dátum pozície Európskeho parlamentu v prvom čítaní: 25. 2. 2014 Dátum predloženia zmeneného návrhu: neuvádza sa Dátum prijatia pozície Rady: 10. 3. 2016

2.Cieľ návrhu Komisie

Cieľom návrhu bolo zosúladiť Europol s požiadavkami Lisabonskej zmluvy ustanovením právneho rámca Europolu formou nariadenia a zavedením mechanizmu kontroly činnosti Europolu, ktorú by Európsky parlament vykonával spolu s národnými parlamentmi. Zámerom návrhu bolo aj zvýšiť efektívnosť, účinnosť a zodpovednosť Europolu. Malo sa to dosiahnuť zvýšením analytickej kapacity Europolu a spustením operačných činností členských štátov, pričom sa mal zároveň ešte viac posilniť jeho režim ochrany údajov. V záujme zvýšenia účinnosti a v súlade so spoločným prístupom k decentralizovaným agentúram bolo cieľom návrhu zlúčenie Europolu s Európskou agentúrou pre odbornú prípravu v oblasti presadzovania práva (CEPOL). Cieľom návrhu bolo takisto zosúladiť riadenie Europolu so zásadami uvedenými v spoločnom prístupe k decentralizovaným agentúram EÚ.

3.Pripomienky k pozícii Rady

Politickú dohodu dosiahli spoluzákonodarcovia na trojstrannom stretnutí 26. novembra 2015, COREPER ju schválil 27. novembra 2015 a výbor LIBE 30. novembra 2015.

Hlavné rozdiely medzi spoločnou pozíciou a pôvodným návrhom Komisie sú uvedené ďalej.

Zlúčenie Europolu a agentúry CEPOL (názov, článok 1)

V dôsledku všeobecného a dôrazného nesúhlasu, ktoré vyjadrili zoskupenia Rady aj výbor LIBE proti zlúčeniu agentúry CEPOL s Europolom, sa Komisia rozhodla vzdať tohto aspektu svojho legislatívneho návrhu. Medzičasom bolo prijaté nariadenie o reforme agentúry CEPOL. Preto v znení spoločnej pozície nie je žiadna zmienka o zlúčení.

Jednotka pre nahlasovanie internetového obsahu (článok 4)

Spoločná pozícia obsahuje ustanovenia potrebné pre fungovanie jednotky pre nahlasovanie internetového obsahu (IRU), ktorá predstavuje jedno z významných protiteroristických opatrení, ktorých cieľom je znížiť objem a dostupnosť teroristickej propagandy na internete. Jednotka pre nahlasovanie internetového obsahu bola novým prvkom nariadenia zavedeným po teroristických útokoch v Paríži v roku 2015, ktorá mala silnú podporu v rámci európskeho programu v oblasti bezpečnosti a ktorá je dôležitá v súčasnej bezpečnostnej situácii. Text dovoľuje Europolu prenášať verejne dostupné osobné údaje súkromným stranám, ak je to potrebné na podporu členských štátov pri predchádzaní trestnej činnosti a boji proti nemu, pokiaľ daná trestná činnosť patrí do právomoci Europolu, pácha sa alebo sa jej páchanie uľahčuje s použitím internetu.

Ustanovenia o riadení

Ustanovenia týkajúce sa riadenia uvedené v pôvodnom návrhu Komisie vychádzali zo spoločného prístupu k decentralizovaným agentúram EÚ. Otázka riadenia bola jednou z najkontroverznejších otázok, o ktorých sa počas rokovaní diskutovalo. Spoluzákonodarcovia sa dohodli na týchto kompromisných návrhoch: